Florin Cîțu: "Circulația după ora 22:00 va fi restricționată". Ce spune premierul despre închiderea mall-urilor în weekend.
Premierul Florin Cîțu a declarat, miercuri, că se va aplica interdicția de circulație noaptea, cu o oră mai devreme, de la ora 22. Florin Cîțu: "Nu este cazul de alte noi restricții". Cîțu spune că au fost mai multe propuneri de restricții, printre care închiderea mall-urilor în weekend, dar că nu a acceptat.
"Se prelungește starea de alertă, nu e cazul de noi restricții. Va fi adoptată măsura ca circulația după ora 22.00 să fie restricționată. Restricția aceasta va face diferența, veți vedea. Magazinele vor fi deschise până la 21.00. Au fost propuneri cu mai multe restricții, printre care închiderea mall-urilor în weekend. Propunerea a venit de la specialiști în epidemiologie. Nu am acceptat, nu mergem în direcția asta", a declarat premierul.Premierul spune că "sunt multe persoane" care militează pentru introducerea de noi restricții."Știu că există mai multe persoane care încearcă să restricționeze, dar eu cred că acum România se descurcă foarte bine. O să avem o lună cu mai multe doze de vaccin. Nu luăm în calcul niciun lockdown. Și înainte de Crăciun ați fost bombardați cu informații că va fi lockdown în România, nu a fost luat și lucrurile merg foarte bine. Au fost estimări că vom avea 10.000 de cazuri de infectare în martie, nu suntem acolo. Estimările sunt estimări, nu s-au adeverit", a spus premierul.Întrebat dacă se ia în calcul reducerea capacității de cazare a hotelurilor și pensiunilor, premierul a răspuns că este vorba de "doar câteva pensiuni în stațiunile montane".Potrivit unor surse, la Comitetul Național pentru Situații de Urgență se ia în calcul reducerea capacității de cazare pentru unitățile de cazare din stațiunile montane la 70%.